Takisto je nevyhnutné, aby zraniteľným osobám, najmä maloletým osobám bez sprievodu a obetiam obchodovania s ľuďmi, bola poskytnutá osobitná a prispôsobená pomoc a ochrana, a to v EÚ aj partnerských krajinách. Záruky stanovené EÚ na ochranu obetí obchodovania s ľuďmi a zaistenie dodržiavania zásady zákazu vyhostenia alebo vrátenia, ktoré zohľadňujú potreby a špecifickú situáciu migrantov, ako aj potrebu nájsť udržateľné riešenia ich situácie, musia byť účinne zabezpečené počas všetkých krokov procesu návratu. Najmä v prípade detí by sa mali zaviesť konkrétne záruky na zaistenie dodržiavania ich práv.

Medzi najväčšie prekážky, ktoré bránia účinnej politike návratu, patria značné časové odstupy medzi konaním o azyle a konaním o návrate, zdĺhavé konania, a to aj vo fáze odvolania, ťažkosti pri predchádzaní úteku, nedostatočné zdroje, infraštruktúra a obmedzené administratívne kapacity na prijímanie opatrení v nadväznosti na rozhodnutia o návrate, vrátane žiadostí o readmisiu do tretích krajín.

Pandémia COVID-19 ešte viac skomplikovala fungovanie návratových a readmisných operácií. Aj keď na celom svete naďalej platia cestovné obmedzenia, konania o azyle a návrate by mali pokračovať – pri náležitom zohľadnení opatrení na ochranu zdravia navrátilcov a prijímajúcich komunít. Z dôvodu obmedzení súvisiacich s ochorením COVID-19 boli prerušené aj činnosti spojené s presídľovaním, do veľkej miery však boli obnovené.

Napriek zvýšenému úsiliu bojovať proti neregulárnej migrácii a zabezpečiť skutočný návrat tých, ktorí nemajú právo zostať v Únii, ostáva urobiť ešte veľa práce. Úzka, vzájomne prospešná spolupráca s partnerskými krajinami v rôznych sférach v rámci komplexných partnerstiev v oblasti migrácie by mala prispieť k zníženiu počtu neoprávnených príchodov. V súčasnosti stále príliš veľa ľudí podstupuje nebezpečnú a nelegálnu cestu do Európy, často v dôsledku zložitých sociálno-ekonomických a politických podmienok. Od januára do novembra 2020 prišlo do Európy viac ako 110 000 ľudí neoprávnene. Zintenzívnenie spolupráce v boji proti prevádzačstvu je aj naďalej nevyhnutné.

V súlade s návrhom Komisie týkajúcim sa nového nariadenia o riadení azylu a migrácie by toto posúdenie mohlo prispieť aj k procesu identifikácie ďalších politických stimulov okrem víz, ktoré by pomohli zlepšiť spoluprácu pri readmisii, pričom sa zohľadnia všeobecné záujmy Únie a vzťahy s partnerskými krajinami. Až do prijatia uvedeného návrhu a vzhľadom na kľúčový význam dosiahnutia hmatateľného pokroku v oblasti spolupráce pri readmisii Komisia zohľadní tento širší aspekt už v opatreniach v nadväznosti na toto prvé posúdenie. Toto posúdenie je dôležité pri riešení otázky, ako zintenzívniť spoluprácu s príslušnými partnermi pri readmisii. V širšom zmysle by mohlo takisto informovať o tom, ako posilniť spoluprácu s týmito partnermi v oblasti migrácie v rámci komplexného prístupu.

S cieľom dosiahnuť konkrétny pokrok v oblasti spolupráce pri readmisii vyzvala Európska rada v októbri 2018 na mobilizáciu potrebných stimulov využitím všetkých príslušných politík a nástrojov EÚ vrátane vízovej politiky. V zrevidovanom vízovom kódexe sa stanovuje, že Komisia posúdi úroveň spolupráce s tretími krajinami pri readmisii a každý rok predloží Rade správu (článok 25a). Ako je potvrdené novým paktom, proces pravidelných posudzovaní podľa vízového kódexu by časom uľahčil štruktúrovaný prístup k spolupráci s tretími krajinami pri readmisii a bol by dôležitým nástrojom, ktorý prispieva k úspešnému plneniu širších politických cieľov v oblasti migrácie a azylu.

Zároveň je potrebné nájsť praktické riešenia, ktoré zabránia úteku tých, ktorí nemajú právo zostať. Nájdenie dobrej rovnováhy medzi zvyšovaním dostupnosti účinných alternatív k zaisteniu a ich využívaním a zabezpečenie toho, aby boli pri použití zaistenia k dispozícii dobre vybavené špecializované zariadenia, môže prispieť k účinnejšiemu procesu nedobrovoľných návratov. Vo všetkých prípadoch je potrebné zohľadniť špecifickú situáciu dotknutých osôb, pričom EÚ vrátane jej agentúr a všetky členské štáty musia v plnom rozsahu dodržiavať základné práva. Pokiaľ ide o deti, nevyhnutné je sprístupniť a dôsledne využívať alternatívy k zaisteniu. Ak majú byť návratové operácie úspešné, činnosť všetkých subjektov vrátane agentúr EÚ a medzinárodných organizácií by sa mala zefektívniť a mala by byť podporená primeranými prostriedkami vo všetkých fázach procesu, napríklad aj pri spolupráci s tretími krajinami pri readmisii. Nábor členov nezávislej monitorovacej skupiny pre základné práva agentúrou Frontex, ktorým sa dopĺňa existujúca monitorovacia skupina z príslušných vnútroštátnych orgánov, posilní schopnosť EÚ dohliadať na dodržiavanie základných práv počas všetkých operácií agentúry spojených s núteným návratom.

V súčasnosti existuje značný rozdiel medzi počtom vydaných príkazov na návrat a žiadosťami o readmisiu do tretích krajín, pretože členské štáty nezvyknú začať proces readmisie, ak si nie sú isté, že partnerská krajina bude spolupracovať pri identifikácii svojich štátnych príslušníkov a ich opätovnom vybavení dokladmi. V rámci lepšej spolupráce s tretími krajinami musia členské štáty rýchlo prijať opatrenia v nadväznosti na príkazy na návrat vo forme žiadosti o readmisiu, aby sa zlepšujúci sa rámec spolupráce využíval naplno.

Nezávislé a účinné systémy monitorovania môžu zvýšiť ochranu navrátilcov a zaručiť dodržiavanie ich základných práv a zachovanie dôstojnosti počas návratových operácií.

2.2. Výzvy v oblasti spolupráce s partnerskými krajinami pri readmisii

Účinné procesy readmisie závisia od možností a odhodlania partnerov prijať späť neregulárnych migrantov. Prekážky sa môžu vyskytnúť v rôznych fázach procesu – napríklad keď členské štáty prijímajú nadväzujúce opatrenia vo forme žiadosti o readmisiu alebo žiadosti o určenie totožnosti a opätovné vybavenie dokladmi dotknutej tretej krajine. Kvalita, rýchlosť a účinnosť pomoci poskytovanej partnerskými krajinami pri určovaní totožnosti (typ prípustných dôkazov, možnosť organizovať pohovory a identifikačné misie a ich výsledky atď.) a vydávaní cestovných dokladov je podstatným prvkom procesu readmisie. Rovnako dôležitá je aj včasnosť týchto krokov, pretože zdĺhavé procesy zvyšujú náklady členských štátov a často vedú k útekom migrantov a frustrujúcemu návratu.

Znepokojenie vyvoláva aj odmietanie nedobrovoľných navrátilcov v určitých krajinách. Odmietnutie charterových letov, najmä v prípade vysokého počtu navrátilcov, alebo dodatočné podmienky týkajúce sa návratových operácií ešte viac ohrozujú alebo predlžujú proces návratu.

Členské štáty čelia týmto prekážkam rôznymi spôsobmi a v rôznej miere v závislosti od uplatňovaného rámca spolupráce alebo od toho, či partneri rozširujú určité postupy na všetky členské štáty.

3.Zvyšovanie účinnosti návratu, readmisie a udržateľnej reintegrácie

3.1. Spoločný systém EÚ pre návrat

Spoločný systém EÚ pre návrat si vyžaduje predovšetkým jasné pravidlá a postupy, ktoré sú účinné a zaručujú dodržiavanie základných práv. Musí vychádzať z pevného právneho základu, ktorý zabezpečuje spravodlivé a účinné konania úzko prepojené s konaniami o azyle, a to aj na vonkajších hraniciach EÚ. Návrh prepracovaného znenia smernice o návrate je základným kameňom nového spoločného systému EÚ pre návrat. Pomohol by skrátiť trvanie konaní a spolu s návrhom zmeneného nariadenia o konaní o azyle zosúladiť pravidlá v oblasti azylu a návratu, čím by sa posilnila podpora dobrovoľného návratu a reintegrácie, obmedzili by sa úteky a neoprávnené pohyby a modernizoval by sa spôsob riadenia konaní pomocou špecializovaných IT systémov. Na to, aby sa tieto zlepšenia mohli uskutočniť, je potrebné, aby Európsky parlament a Rada rýchlo pokročili, začali trialógy a prioritne sa usilovali o dosiahnutie dohody o tomto návrhu. Komisia bude na tento účel naďalej úzko spolupracovať s ostatnými inštitúciami.

V novom právnom rámci by malo byť zahrnuté navrhované sponzorovanie návratov – nová forma príspevku solidarity na pomoc členským štátom, ktoré sa pri uskutočňovaní návratov ocitli pod migračným tlakom – a podpora jeho vykonávania. Ďalej by sa ním zaviedlo nové konanie o azyle a návrate na hraniciach, ktoré by bolo rýchle a účinné, aby sa zabránilo neregulárnej migrácii a neoprávneným pohybom, z čoho by mali úžitok všetky solidárne členské štáty.

Pevný právny rámec je však len taký dobrý, aké dobré je jeho vykonávanie. Účinné a dôkladné vykonávanie a monitorovanie spoločných pravidiel pre návraty je zásadné pre zvýšenie účinnosti návratov. Systém EÚ pre návrat už podporuje schengenský hodnotiaci mechanizmus, ktorý pomáha identifikovať a riešiť nedostatky, šíriť osvedčené postupy, upevňovať vzájomnú dôveru a posilňovať ochranu práv jednotlivca počas všetkých krokov procesu návratu. Ďalšie posilnenie schengenského hodnotiaceho mechanizmu by podporilo systém EÚ pre návrat pri dosahovaní jeho plného potenciálu.

Účinný a spoločný systém EÚ pre návrat je takisto založený na veľmi úzkej koordinácii a spolupráci medzi členskými štátmi, inštitúciami a agentúrami EÚ, pričom sa zaisťuje jednotný postup na všetkých úrovniach. Preto je potrebné ďalej rozvíjať silné riadenie v oblasti návratu a praktickú a operačnú podporu agentúry Frontex, a to vo vzťahu k vnútorným aspektom politiky návratu, ako aj k jej vonkajšiemu rozmeru.

Novým paktom bolo oznámené nadchádzajúce vymenovanie koordinátora pre návrat, ktorému bude pomáhať sieť na vysokej úrovni a ktorý bude úzko spolupracovať s Európskou agentúrou pre pohraničnú a pobrežnú stráž (Frontex). Koordinátor pre návrat spojí zainteresované strany v oblasti návratu a readmisie v členských štátoch EÚ a podporí úsilie o dosiahnutie spoločného cieľa. Uľahčí sa tým spolupráca medzi členskými štátmi, napríklad aj maximalizáciou pozitívneho vplyvu sponzorstva návratov. Podpora a spolupráca medzi členskými štátmi si zároveň vyžaduje, aby agentúra Frontex bola plne účinná v oblasti návratov, poskytovala operačnú podporu vnútroštátnym orgánom, pomáhala pri určovaní totožnosti navrátilcov a získavaní cestovných dokladov, organizácii návratových operácií a podpore dobrovoľného odchodu a reintegrácie. Zavedenie stáleho zboru agentúry Frontex, ktoré sa začalo v januári 2021, sprevádzané zriadením osobitnej divízie vedenej zástupcom výkonného riaditeľa, ktorého vymenovanie sa považuje za prioritu, umožní agentúre plniť svoj posilnený mandát v oblasti návratu.

Riadenie v oblasti návratu a celkovú účinnosť tejto oblasti politiky by zároveň posilnila Komisia, ktorá by ďalej vychádzala z každoročného posudzovania spolupráce pri readmisii, aby zvážila opatrenia na zlepšenie tejto spolupráce v iných relevantných oblastiach politiky okrem víz. Týmto spôsobom by proces zohľadňoval predošlú prácu Rady na vytvorení koordinačného mechanizmu, pomocou ktorého môžu členské štáty signalizovať potrebu identifikovať opatrenia na úrovni EÚ alebo vnútroštátnej úrovni, ktoré by mohli prispieť k zlepšeniu spolupráce s tretími krajinami pri readmisii.

Okrem riadenia bude pre účinný systém návratu vrátane účinného uplatňovania sponzorstiev návratov a konaní na hraniciach nevyhnutná posilnená spolupráca s tretími krajinami pri readmisii založená na posúdení úrovne ich spolupráce v rámci širších partnerstiev v oblasti migrácie.

A nakoniec v duchu spoločného systému EÚ pre návrat by malo posúdenie slúžiť na zabezpečenie toho, aby spolupráca s tretími krajinami pri readmisii fungovala v prípade všetkých členských štátov, nielen niektorých, a aby týmto spôsobom všetky členské štáty zabezpečovali návraty.

3.2. Posilnenie spolupráce s partnerskými krajinami pri návrate, readmisii a udržateľnej reintegrácii

V súlade s novým paktom bude dialóg a spolupráca pri návrate, readmisii a udržateľnej reintegrácii aj naďalej súčasťou komplexných, vyvážených, prispôsobených a vzájomne prospešných partnerstiev v oblasti migrácie.